Universis presentes litteras inspecturis, ego Morellus, filius condam defuncti Regnaudi de Confergeyo, notum facio quod cum quamdam peciam terre, vocatam Chambertre, sitam inter forestam de Confergeyo ex una parte et terram dicti lou Blanc, ex altera; item, quoddam molendinum, situm de subtus la Vaul, et vocatum molendinum novum; item, medietatem cujusdam alterius molendini, dicti molendinum de Quercu, siti de subtus viam Sancti Leodegarii: que premissa movebant de quadam sergenteria apud Sedelocum constituta, vocata sergenteria dou Dieme, a personis pluribus diu est acquisivissem, recognosco quod reverendus in Christo pater Hugo, miseratione divina Eduensis episcopus, predictam acquisitionem mihi laudavit et concessit, sub tali conditione quod ego et mei heredes et predictas res causam possidendi habituri sex denarios censuales et unum bichetum avene costumalem de cetero apud Sedelocum solvere tenebimur pro premissis, et in dicto loco edificare et morari homines episcopatus, ad usus et consuetudines franchisie dicte ville Sedelocensis. In cujus rei testimonium, sigillum curie venerabilis viri magistri Johannis, archidiaconi Avalonensis, presentibus litteris rogavi et obtinui apponi. Datum die Sabbati post purificationem beate Marie virginis, anno Domini Mº CCº octogesimo nono.